Diari Oficial de la Generalitat Valenciana


Sumari del DOGV 8675, del 12-11-2019 (2019/10510)

RESOLUCIÓ de 28 d'octubre de 2019, de la Direcció del Servei de Relacions Laborals i Gestió de Programes, per la qual es disposa el registre i la publicació del text del XIII Conveni col·lectiu interprovincial de l'empresa FGV (codi 14837426820898).
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8675

Data del DOGV
:   12-11-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/10702


Data del document
:   28-10-2019

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * Ferrocarrils de la Generalitat Valenciana
    * conveni col·lectiu

RESOLUCIÓ de 28 d'octubre de 2019, de la Direcció del Servei de Relacions Laborals i Gestió de Programes, per la qual es disposa el registre i la publicació del text del XIII Conveni col·lectiu interprovincial de l'empresa FGV (codi 39050742541122). [2019/10556]  
Vist el text del XIII Conveni col·lectiu interprovincial de l'empresa Ferrocarrils de la Generalitat Valenciana (FGV), signat per la comissió negociadora, integrada aquesta, d'una part, per representants de l'empresa, i, d'una altra, per membres de les seccions sindicals d'UGT, CCOO, SIF, SF-IV, SCF i CGT a València, i UGT, CCOO, SIF i SEMAF a Alacant, havent sigut subscrit el conveni per la totalitat dels membres de la comissió negociadora, representants de les seccions sindicals d'UGT València i Alacant, CCOO València i Alacant, SIF València i Alacant, SF-IV València i SCF, en representació dels treballadors, i de conformitat amb el que es disposa en l'article 90, apartats 2 i 3, del Reial decret legislatiu 2/2015, de 23 d'octubre, l'article 2 del Reial decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Ordre 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, aquesta Subdirecció General de Relacions Laborals, d'acord amb el que s'estableix en l'article 51.1 de l'Estatut d'Autonomia de la Comunitat Valenciana, i en el Decret 104/2017, de 21 de juliol, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i en l'article 4.3 de l'Ordre 37/2010, resol:  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i depòsit del text del conveni.  
  
Segon  
Disposar la seua publicació en el Diari Oficial de la Generalitat Valenciana.  
  
València, 28 d'octubre de 2019.- La cap del Servei de Relacions Laborals i Gestió de Programes: María Soledad Sánchez-Tarazaga Marcelino.  
  
  
CAPÍTOL I  
Condicions generals  
  
1. Durada  
la durada d'aquest conveni s'estendrà des de l'1 de gener de 2017 fins al 31 de desembre de l'any 2023, excepte en les matèries o articles en què s'especifiquen dates o períodes de vigència diferents. En el cas que no hi haja cap denúncia, la durada s'entendrà prorrogada un any més.  
No es podran retrotraure condicions de cap mena a qualsevol moment previ al de la signatura del present conveni, llevat que expressament es dispose en l'articulat una altra cosa, o així es determine per sentència judicial, norma legal o resolució administrativa.  
  
2. Àmbit personal  
El present conveni serà aplicable a tots els treballadors/ores fixos d'FGV i als que estiguen incorporats o es vinculen a l'empresa mitjançant un contracte de treball durant la seua vigència, en els termes que recull aquest.  
No estan afectats per aquest conveni els càrrecs directius la relació laboral dels quals es regule pel Reial decret 1382/1985 ni els que exercisquen funcions que es limiten a l'exercici del càrrec de conseller/a del Consell d'Administració ni les persones vinculades a FGV en virtut de contracte d'arrendament de servei.  
  
  
3. ÀMBIT TERRITORIAL  
El present conveni serà aplicable en tots els centres de treball d'FGV i les seues dependències.  
  
4. Naturalesa de les condicions pactades  
les condicions pactades formen un tot equilibrat en el qual cada una és factible en atenció a la resta. S'han de considerar en el seu conjunt per a avaluar el contingut del conveni. La declaració de nul·litat o d'il·legalitat d'alguna d'aquestes es considera que podria alterar l'equilibri del conveni i, per tant, podria deixar sense efecte la totalitat d'aquest. Correspondrà als òrgans de justícia determinar la situació descrita, en funció de l'abast econòmic, organitzatiu o regulador dels efectes de la declaració de nul·litat o il·legalitat de què es tracte.  
  
Els signants entenen i manifesten que les condicions estipulades en aquest conveni, considerades en el seu conjunt, integren i milloren la regulació legal vigent en el moment de la seua signatura en matèria de salari, jornada, temps de treball i descans i llicències.  
  
5. Denúncia del conveni  
la denúncia del present conveni s'ha de formular per mitjà d'un escrit que la part denunciant ha de presentar a l'altra i a l'autoritat laboral amb una antelació mínima de dos mesos a la data en què finalitze la seua durada.  
Mentre no s'aconseguisca un acord que substituïsca el conveni, únicament es mantindrà en vigor el contingut normatiu d'aquest.  
  
6. Comissió interpretativa  
6.1. Composició. Aquesta comissió estarà constituïda, d'una banda, per 1 representant de cada una de les organitzacions sindicals signants del conveni (en l'àmbit provincial) i, de l'altra, per un nombre igual de representants de la direcció de l'empresa, tots amb els seus suplents respectius. Es nomenarà un secretari/ària d'entre els vocals, que tindrà, per tant, veu i vot.  
6.2. Funcions. La comissió interpretativa del XIII Conveni col·lectiu interprovincial d'FGV ha de vigilar el compliment del conveni i interpretar-lo quan siga procedent, així com complir les tasques que se li assignen en el text del mateix conveni. Serà competència de la comissió regular el seu funcionament en allò que no estiga previst en aquestes normes. Davant de possibles casos de discrepància que puguen produir-se sobre la interpretació del conveni, es recorrerà, en primer lloc, a la comissió interpretativa, perquè emeta el seu criteri sobre l'assumpte de litigi.  
6.3. Reunions. Les reunions s'han de realitzar cada tres mesos si les qüestions pendents així ho exigeixen i, amb caràcter extraordinari, a petició de qualsevol de les parts. La reunió s'ha de dur a terme en el termini de deu dies a partir de la sol·licitud d'aquesta. Les convocatòries les ha de cursar el secretari/ària i ha d'indicar en aquestes l'ordre del dia. El domicili de la comissió serà el de la raó social de l'empresa. S'han de citar els components de la comissió amb una antelació mínima de cinc dies.  
Si sol·licita una de les parts fer una reunió extraordinària per a interpretar algun punt del conveni i aquesta no es fa per una causa imputable a una part, l'altra quedarà en llibertat d'exercitar les accions legals oportunes.  
Els acords interpretatius adoptats en el si d'aquesta comissió tindran la mateixa força normativa que el conveni. Perquè aquests acords tinguen eficàcia general, han de ser adoptats entre la representació de la direcció, d'una banda, i la majoria de la representació dels treballadors/ores, de l'altra.  
La direcció divulgarà entre els treballadors/ores els acords aconseguits.  
A la direcció correspon publicar les actes i/o els acords adoptats per la comissió interpretativa.  
6.4. Assistència a les reunions de la comissió interpretativa. S'estableixen les següents condicions per a l'assistència dels representants sindicals a les reunions d'aquesta comissió:  
- La llicència sindical serà amb hores a càrrec d'FGV i es considerarà per jornada completa del dia de la reunió.  
- Als representants sindicals reconeguts en la comissió que es desplacen entre províncies d'Alacant i València, o viceversa, s'ampliarà la llicència a l'endemà de la reunió, a fi que puguen informar en la seua demarcació. Aquest segon dia de llicència sindical no meritarà cap retribució especial. El dia de la reunió meritaran exclusivament l'import d'una dieta administrativa completa per tots els conceptes (en aquesta quantitat, s'inclouen totes les despeses que es puguen ocasionar: menjars, desplaçaments, peatges, pernoctacions, si escau, etc.).  
  
- Els representants sindicals reconeguts en la comissió, pertanyents a la demarcació de València o Alacant, on es faça la reunió, i sempre que aquesta es prolongue més tard de les 14.30 hores o es requerisca continuar a la vesprada, meritaran exclusivament la part de dieta administrativa per menjar.  
  
7. Mecanismes de resolució de discrepàncies  
si s'inicia un procediment d'inaplicació d'alguna condició establida en aquest conveni col·lectiu, en cas que no s'arribe a un acord en els processos de negociació que, segons l'article 82 de l'ET, s'han de desplegar per a aquestes actuacions, s'han de traslladar les discrepàncies existents al Tribunal d'Arbitratge Laboral de la Comunitat Valenciana (TAL), establit en el VI Acord de solució autònoma de conflictes laborals de la Comunitat Valenciana, de 12 de setembre de 2017 (DOGV 8166, 09.11.2017), o un altre que el substituïsca, i s'hi inclourà, si és el cas, el sotmetiment a l'arbitratge obligatori i les parts acataran el laude arbitral que aquest òrgan dicte.  
En el cas que es produïsca alguna modificació legal que puga afectar el contingut normatiu d'aquesta clàusula, la comissió interpretativa del conveni adaptarà aquesta a la nova legalitat vigent.  
  
8. Dret supletori i derogacions  
pel que fa allò que no preveu aquest conveni, cal ajustar-se a les normes vigents recollides en el text refós de la Normativa laboral de 12 de febrer de 1996, que, excepte errors de transcripció, que no generaran ni derogaran cap dret addicional, regularan, juntament amb els aspectes en vigor del V, VI, VII, VIII, IX, X, XI i XII convenis col·lectius i les seues comissions interpretatives, les condicions laborals de tot el personal de l'empresa. També cal ajustar-se al que disposen les altres normes legals o pactades i acords vigents, i prevaldran, en tot cas, les condicions establides en aquest conveni col·lectiu.  
A més dels aspectes expressament derogats en el clausulat d'aquest conveni, qualsevol condició establida en una norma prèvia que regule qüestions similars de forma diferent o incompatible amb aquest es considera derogada.  
  
9. Pau social  
sense perjudici del dret a les accions judicials que es puguen dur a terme, les organitzacions sindicals signants d'aquest conveni es comprometen a no plantejar accions de mobilització laboral durant la seua vigència que tinguen per objecte l'alteració del que es pacta ací.  
  
  
CAPÍTOL II  
Condicions econòmiques  
  
10. Increment salarial  
s'annexen les taules salarials corresponents als anys 2017 i 2018, i es considera normalitzat el salari, llevat que hi haja un error o omissió, en les quanties i condicions en les quals s'ha abonat en aquests exercicis.  
Amb efectes 1 de gener de 2019 i de cada un dels anys de vigència del present conveni, s'incrementaran els valors de les taules salarials, convenientment actualitzades, en el percentatge màxim establit per la corresponent Llei de pressupostos de la Generalitat Valenciana.  
  
S'exclouen d'aquest increment els conceptes o les claus per als quals, expressament, s'hagen establit en aquest conveni valors concrets o increments percentuals predeterminats, llevat que es diga expressament el contrari.  
Tot això, sense perjudici de l'aplicació de les millores retributives que es puguen acordar en el si de les taules de negociació de la funció pública i/o qualsevol altre increment establit en les lleis de pressupostos que puga ser aplicable en FGV. Si es donara aquesta circumstància, la comissió interpretativa del conveni estudiaria la fórmula d'aplicació d'aquestes.  
S'hi adjunten les taules salarials com a annex I al present text.  
  
11. Millora de l'eficiència  
en el capítol VII d'aquest conveni, s'estableixen les bases per al desenvolupament de meses tècniques de treball que despleguen mesures de millora de la productivitat o l'eficiència en FGV.  
A més de les mesures que en aquestes taules es puguen articular, a partir de l'1 de gener de 2019, i sempre que es complisquen els objectius que s'estableixen a continuació, s'incrementaran les taules salarials un 2 % màxim de manera anual i consolidable segons el detall següent:  
  
S'exclouen d'aquest increment els conceptes o les claus per als quals, expressament, s'hagen establit en aquest conveni valors concrets o increments percentuals predeterminats, llevat que es diga expressament el contrari.  
Respecte de l?«increment de viatgers», s'ha pres com a referència la mitjana de viatgers dels cinc anys anteriors a la signatura d'aquest conveni. Es considerarà que l'objectiu s'ha aconseguit quan l'increment de viatgers complisca els objectius marcats en el quadre anterior.  
  
En el cas del «temps de treball productiu», s'ha pres com a referència el percentatge de les hores productives de l'any 2018. Es considerarà que l'objectiu s'ha aconseguit quan l'increment del temps de treball productiu complisca els objectius marcats en el quadre anterior.  
  
Per a considerar incrementada l'eficiència acordada, i, per tant, meritar l'abonament del 2 % anual, s'han d'aconseguir els dos objectius anteriors. Si els objectius marcats no es compleixen íntegrament, s'abonarà en la proporció en què haja sigut complit i es traslladarà la part no abonada a 2024, a l'efecte de, durant aquest any, valorar el compliment dels objectius.  
L'increment salarial que s'estableix en aquest apartat s'aplicarà a partir de la signatura del present conveni i es realitzarà amb efectes des de l'1 de gener de 2019, a través d'entregues a compte mensuals l'import de les quals es distribueix en tots els conceptes de les taules salarials i que es regularitza, definitivament, al final de cada any, una vegada constatat el compliment o no dels objectius.  
Es crearà una comissió composta per les secretaries generals de les organitzacions sindicals signants del present conveni, o en qui aquestes deleguen, que vetlarà per la verificació del compliment del Pla anual de millora de l'eficiència.  
La comissió creada per al seguiment del compliment del pla d'eficiència podrà modificar, de manera justificada i al final de cada any, el repartiment del pes dels objectius marcats.  
En qualsevol cas, les mesures establides en aquest apartat s'han de realitzar complint la normativa bàsica en la matèria.  
L'auditor/a intern/a demanarà un informe per a verificar el grau de compliment d'aquestes mesures d'eficiència, i l'elevarà per a l'aprovació al Consell d'Administració d'FGV.  
  
12. Dies especials no laborables  
els dies de Dijous Sant i 24 i 31 de desembre de cada any tindran la consideració de dies especials no laborables en FGV i seran dies de descans prefixat de gaudi obligatori per a tot el personal (amb l'excepció que s'indica a continuació), però sense que això implique una reducció de la jornada laboral anual que cal realitzar. Si algun any, el Dijous Sant fora declarat festiu del calendari laboral, la comissió interpretativa del conveni designarà un dia en substitució d'aquest, al qual s'aplicaran les condicions regulades en aquesta clàusula.  
Aquesta consideració no afectarà el servei públic que l'empresa ha de prestar, per la qual cosa, a afectes d'explotació, en aquests dies s'aplicarà i realitzarà el servei que corresponga com si no existira aquesta clàusula. Quant a dret a descans, la consideració que en aquesta norma s'estableix per a aquests dies no afectarà en absolut el personal subjecte al sistema de gràfics que cobrisquen els set dies de la setmana (bàsicament personal d'operacions i d'atenció al client), que realitzaran els seus serveis amb normalitat, sense que es vegen afectats els seus sistemes de distribució de jornada ni de còmputs.  
El personal amb dret a percebre la indemnització per treball en dissabtes, diumenges o festius al qual corresponga prestar algun servei dels dies especials no laborables definits en el paràgraf primer meritarà la mateixa que un festiu. Quant al personal dels serveis o col·lectius que tinguen establits sistemes de BAP o de guàrdies de presència, realitzarà aquests dies la prestació, com si es tractara d'un festiu, i percebrà els corresponents abonaments (disponibilitat de BAP segons estiga estipulat, hores d'intervenció de BAP ?si escau- i indemnització per guàrdia de manteniment).  
Respecte al personal dels serveis que tinguen establits sistemes de BAP de setmana íntegra o sistemes BLP (aquest últim, exclusivament el servei de línia electrificada de València), quan algun dels dies a què es refereix aquesta clàusula (tant dates prefixades com possibles dies que determinarà la comissió interpretativa) coincidisca amb la seua setmana representada gràficament de guàrdia, i sempre que no siga dissabte, diumenge o festiu segons el calendari laboral oficial, a més de meritar amb normalitat la contraprestació corresponent per tal situació representada gràficament, percebrà una quantitat equivalent a la meitat del valor fixat en taules per a la BAP de cap de setmana del personal del servei de subestacions (encarregats i oficials).  
Queda derogada la clàusula 23 del XI Conveni col·lectiu interprovincial.  
  
13. Major productivitat  
per al personal d'estacions, agents de l'USI, maquinistes, reguladors/ores de lloc de comandament, tècnics/tècniques ferroviaris/àries de suport, gestors/ores de gràfics, personal d'informació i OAV i oficials principals de línia tramviària, els dies 15, 16, 17, 18 i 19 de març i 20, 21, 22, 23 i 24 de juny de cada any, a València i Alacant, respectivament, s'estableix l'abonament d'una quantitat fixada en taules com a «major productivitat» sempre que, segons el corresponent gràfic, els corresponga treballar i efectivament ho facen algun dels dies esmentats (en els supòsits de canvis de torn entre treballadors/ores, suplències o fora de gràfic, alteració del descans setmanal, etc., la norma aplicable serà que la compensació la perceba l'agent que faça el treball efectiu).  
  
Per als mateixos dies i per al mateix supòsit (treball representat gràficament i efectivament realitzat), s'abonarà la mateixa compensació al personal de Tallers de València i Alacant i al de Senyalització de València, quan faça guàrdia de presència ?si és el cas?, i al personal de Telecomandament de Subestacions que faça el seu torn de treball representat gràficament.  
El valor d'aquest incentiu serà el que es reflecteix en taules salarials.  
Serà condició per a l'aplicabilitat dels abonaments fixats en aquesta clàusula que FGV preste aquests dies almenys el 100 % del servei ordinari corresponent, entés aquest percentatge com el prestat per cada col·lectiu professional dels afectats per aquesta clàusula, considerat per separat i tenint en compte que la possible reducció del servei no siga imputable als treballadors/ores d'aquest col·lectiu.  
La Direcció podrà determinar que els dissabtes, diumenges i festius coincidents amb els dies 15, 16, 17, 18 i 19 de març, a València, i 20, 21, 22, 23 i 24 de juny, a Alacant, s'apliquen els gràfics i horaris d'un dia laborable a l'efecte de circulació de trens i tramvies (si existeixen serveis diferenciats entre laborables, dissabtes, diumenges i festius). En aquest cas, els agents que no hagen de treballar aquests dies per correspondre'ls servei suprimit i per aquesta decisió hagen de fer-ho, o que ja hagen de treballar i vegen ampliat el seu servei per aquesta determinació, es considerarà que realitzen servei en període punta en dia de descans o per ampliació de jornada, respectivament, i seran compensats com estableix la clàusula 15.7 d'aquest conveni.  
Queda derogada la clàusula 12 del X Conveni col·lectiu interprovincial.  
  
14. Absentisme  
partint d'una quantia única mensual per a l'any 2019 de 48,29 ?, que és la mateixa per a tots els treballadors/ores, a aquesta es deduirà, fins al màxim, un import d'un 10 % per cada dia natural en què es trobe en situació d'IT derivada de contingències comunes (inclosos P10E) en el mes de què es tracte.  
A partir de l'any 2020, segons el percentatge d'absentisme individual de cada treballador durant l'any anterior «índex anual d'absentisme per IT», calculat sobre el nombre d'hores de jornada anual establida en conveni col·lectiu (1.567 hores o la seua proporció en els casos de reducció de jornada, contractes a temps parcial), per incapacitat temporal derivada de contingències comunes (inclosos P10E), les quanties aplicables a l'inici de cada any seran les següents:  
A partir de l'1 de gener de 2020, els valors d'aquesta taula es veuran incrementats en els percentatges establits en la clàusula 10 i 11 del present conveni col·lectiu.  
En el cas que una situació d'IT que haja sigut considerada provocada per contingències comunes posteriorment es declarara derivada de contingències professionals, es regularitzaran els descomptes aplicats només es constate oficialment.  
No es consideraran inclosos en aquesta regulació els supòsits de suspensió del contracte per risc durant l'embaràs i durant la lactància, ni, òbviament, la suspensió per maternitat i paternitat. Tampoc es produirà el descompte quan la situació d'IT haja sigut conseqüència d'un cas de violència de gènere; en aquest supòsit, si la treballadora decidira comunicar-ho, s'ha de dirigir a l'àrea de vigilància de la salut del Servei de Prevenció i se seguiran criteris de màxima discreció per part del personal d'FGV que haja de conéixer l'assumpte.  
Mensualment, es comptabilitzarà la quantitat deduïda a tots els agents i, el 31 de desembre de cada any, el total acumulat resultant dels 12 mesos de l'any es distribuirà, en concepte de bonificació d'objectiu, entre tots els treballadors que durant l'any de què es tracte hagen estat fins a un màxim de 10 dies naturals de baixa per IT derivada de contingències comunes (inclosos P10E).  
En el cas de treballadors temporals, s'aplicarà un criteri de proporcionalitat i serà requisit per a percebre la part de bonificació d'objectiu que els puga correspondre per haver treballat en FGV, com a mínim, durant un període continuat de dos mesos.  
La bonificació d'objectiu es farà efectiva el primer trimestre de l'any següent.  
Queden derogades les clàusules 9.2 del X Conveni col·lectiu, 10 de l'XI Conveni col·lectiu i 11 del XII Conveni col·lectiu interprovincial d'FGV.  
  
  
CAPÍTOL III  
Serveis en període punta  
  
15. Serveis en període punta  
15.1. Definició. Es consideren serveis en període punta (SPP) els prestats pel personal per a atendre increments previsibles d'afluència de viatgers. No tenen aquesta consideració, per tant, les actuacions necessàries per a atendre avaries, incidències, accidents, treballs i qüestions similars no relacionades amb aquestes previsions d'afluència de viatgers.  
Podran establir-se SPP en cas de qualsevol acte festiu, social, cultural, esportiu o similar que faça preveure increments puntuals d'afluència de viatgers i tinguen una especial incidència en la xarxa d'FGV. Així mateix, podran establir-se per a atendre els ajustos puntuals de l'oferta comercial de trens que en determinats moments es puga establir des de la Generalitat Valenciana. La direcció podrà programar la realització d'SPP tant de manera anticipada per a atendre supòsits o esdeveniments coneguts que es produeixen periòdicament en determinades dates, com de manera puntual per a casos no coneguts amb aquesta antelació o que no es puguen atendre amb el servei ordinari programat. Igualment, en aquests casos, es podrà alterar l'organització ordinària del treball, amb els límits i les condicions que a continuació s'indiquen.  
  
Sense perjudici de les limitacions que expressament s'indiquen en els punts següents, qualsevol actuació de les que es detallen a continuació estarà subjecta als límits legals i convencionals que siguen aplicables.  
15.2. Preavís. En relació amb els esdeveniments coneguts amb antelació i que es produeixen periòdicament en dates determinades (Falles, Sant Joan, Fogueres, Olla d'Altea, Carnestoltes a Alacant, 9 d'Octubre, Setmana Santa a Alacant i Tramnochador/Mussol), les direccions han de preavisar els treballadors/ores afectats/ades, com a mínim, amb 14 dies d'antelació, amb la indicació del dia i l'hora de la prestació de treball. En cas d'incidència sobrevinguda a l'assignació del servei, el preavís al treballador/a que haja de realitzar-lo finalment serà de, com a mínim, cinc dies d'antelació, llevat que la incidència sobrevinguda es tracte d'una llicència, permís o IT no comunicades amb anterioritat a aquests cinc dies.  
En altres supòsits o esdeveniments diferents dels anteriors, el preavís serà de, conforme a llei, com a mínim, 5 dies d'antelació.  
15.3. Personal afectat. Aquesta regulació serà aplicable al següent personal d'FGV: tècnics/tècniques de Línia i de Lloc de Comandament, coordinadors/ores de Zona, contramestres, agents de la USI, maquinistes, personal d'Estacions, oficials principals de Línies Tramviàries, personal d'Informació i Atenció al Client, gestors/ores de Gràfics i reguladors/ores de Lloc de Comandament.  
També serà aplicable a la resta de personal de Tallers i d'Instal·lacions Fixes; però, en aquest cas, només caldrà comptar amb aquests treballadors/ores si són voluntaris/àries.  
Queden expressament exclosos d'aquest pacte els agents que s'esmenten en la clàusula 16 del present conveni col·lectiu com a «excepció en matèria d'horaris», excepte en el cas dels tècnics/tècniques de Línia i de Lloc de Comandament, coordinadors/ores de Zona i contramestres.  
  
15.4. Mecanismes per a dur a terme els serveis en període punta  
15.4.1. Per a realitzar els SPP, es distribuirà irregularment la jornada ordinària dels treballadors/ores, mitjançant les següents actuacions i es tindran en compte els límits següents, aplicables sempre que no hi haja una altra norma legal o convencional que els puga afectar; en aquest cas, caldria ajustar-se al que disposa aquesta norma:  
A) Fixació de temps de treball en dies en què el treballador/a tinga representat gràficament el descans: En aquests casos, s'aplicaran els límits següents a la jornada ordinària que s'ha de realitzar:  
- Jornada mínima computable: 6 hores  
- Jornada màxima que es pot treballar: 9 hores en període diürn i 8 hores 30 minuts en període nocturn, entenent per tal aquell en el qual, com a mínim, 1/3 de la seua durada o 3 hores es realitze entre les 22.00 i les 06.00 h.  
B) Ampliació de la jornada ordinària diària que tinga representada gràficament el treballador/a: Amb caràcter general, en aquests casos, el màxim de jornada, sumant la jornada representada gràficament més l'ampliació, serà de 9 hores i mitja.  
C) Lliscament horari: El personal que, conforme al seu gràfic, ja haja de realitzar un servei representat gràficament els dies en què es poden establir SPP, podrà veure distribuïda irregularment la seua jornada ordinària de treball amb la modificació dels horaris d'aquesta.  
A fi d'aconseguir un repartiment més equitatiu, es podran requerir agents d'altres zones o residències per a la realització d'aquests serveis, que podran iniciar i/o finalitzar la jornada en la residència en què s'haja d'efectuar, quan ja hagen sigut modificats els horaris d'un mateix agent en quatre ocasions. El personal que no siga voluntari per a la realització d'SPP iniciarà i finalitzarà el servei en la seua residència laboral.  
Per a aplicar els mecanismes A i B, l'organització comptarà amb un límit de 45 hores de jornada ordinària a l'any per a cada treballador/a. El mecanisme C es podrà aplicar un màxim de 6 vegades a l'any per a cada treballador/a. Aquests límits no s'aplicaran quan es tracte d'agents voluntaris.  
15.4.2. Disseny d'SPP. En el disseny d'SPP del personal de conducció, la direcció respectarà els criteris de saturació utilitzats per a la confecció dels serveis ordinaris inclosos en els quadres de serveis.  
  
15.5. Consideracions especials per als agents que s'ocupen de la cobertura d'incidències. Amb caràcter general, el personal que s'ocupe de la cobertura d'incidències que, en les dates en què es programen SPP, ja haja de treballar, però no tinga assignada la realització de serveis d'acord amb el seu gràfic, ha d'atendre els SPP que, si escau, es puguen assignar de conformitat amb els criteris establits en el punt 15.6 d'aquesta clàusula, i per a aquests agents es consideraran els serveis esmentats com a ordinaris en les condicions detallades en aquest apartat.  
  
En els col·lectius en els quals existisquen les situacions de «fores de gràfic» o agents amb la condició de cobertura d'incidències o suplències (siga quina siga la nomenclatura utilitzada) sense assignació dels dies de treball/descans, els treballadors/ores que es troben en aquesta situació, durant els períodes en els quals es realitzen serveis en període punta (SPP), disposaran d'una previsió virtual, a afectes merament teòrics, de seqüència del seu cicle teòric de treball i descans, la qual cosa no desvirtuarà de cap manera la naturalesa i el sentit d'aquestes situacions, que són exactament donar cobertura al servei, davant de qualsevol absència, incidència, descoberts, etc., tant previstos com imprevistos, que l'organització requerisca atendre.  
Aquesta previsió virtual (de treball o descans) sí que es tindrà en compte a efectes econòmics quan un agent en aquestes situacions no estiga atenent un gràfic determinat (per vacances d'algun company, per baixes mèdiques, absències, descoberts, posicions buides, etc.) i li siga assignat, precisament, un servei en període punta en un dia en què, segons la seqüència teòrica, li corresponga descans, per la qual cosa percebrà les compensacions fixades per a la realització de servei en període punta en un dia de descans de conformitat amb el que estableix l'apartat 15.7 d'aquesta clàusula.  
Al personal que estiga en les situacions de fora de gràfic, cobertura d'incidències, suplències o suplent, que, segons la previsió de treball/descans, virtual (si és fora de gràfic o suplències) o real (si és suplent), li corresponga treballar en els períodes en els quals s'establisquen SPP, i se li assigne un SPP l'horari del qual coincidisca en un 50 % o més entre les 22.00 i les 6.00, s'abonaran les següents quantitats per cada hora realitzada dins d'aquesta franja horària:  
  
Anys Import  
2019 20 -  
2020 22 -  
2021 24 -  
2022 25 -  
2023 25 -  
  
  
  
En aquests supòsits, no computaran les hores realitzades a l'efecte del límit de 45 hores/any fixat en el punt 15.4 d'aquesta clàusula.  
Els abonaments recollits en aquesta clàusula són incompatibles entre si i amb els establits en el punt 15.7 d'aquesta clàusula.  
15.6. Assignació dels SPP. Amb la finalitat de prioritzar la realització dels SPP per personal voluntari, es publicarà un avís abans de l'1 d'octubre de cada any a fi que els treballadors/ores que així ho sol·liciten puguen formar part d'una llista de voluntaris. Durant l'últim trimestre de cada any natural, els agents es podran adscriure o donar-se de baixa per al següent; les persones ja adscrites que no es manifesten en aquest termini renovaran tàcitament la seua adscripció.  
El personal podrà adscriure's bé a tots els SPP que es programen o bé només als d'alguns esdeveniments o dates específiques. Una vegada manifestada l'opció, es mantindrà al llarg de l'any.  
Un agent al qual s'assigne un SPP en un dia en què tinga previst gaudir de descans podrà canviar voluntàriament l'assignació amb un altre agent. En aquest cas, si el primer és no voluntari, a l'efecte de límits, es considerarà que no hi ha hagut tal canvi, encara que les compensacions que corresponguen es realitzaran a l'agent que de manera efectiva realitze l'SPP.  
L'ordre d'assignació d'SPP serà el següent:  
A. Per a la cobertura dels SPP que s'hagen d'atendre per agents en dia de descans o per personal en situació de fora de gràfic, incidències, suplències o suplent que ja hagen de treballar i no hagen de cobrir cap incidència, es tindran en compte els criteris següents als únics efectes d'assignació:  
1. Voluntaris en situació de fora de gràfic, incidències, suplències o suplent que ja hagen de treballar segons la previsió virtual i no hagen de cobrir cap incidència.  
2. Voluntaris amb descans representat gràficament (inclosos els suplents amb descans).  
3. Voluntaris en situació de fora de gràfic, incidències o suplències que tinguen descans representat gràficament en la previsió virtual.  
4. Voluntaris als quals es lliscarà el torn que tinguen assignat. Els torns ordinaris d'aquests agents que s'hagen de cobrir s'assignaran al personal fora de gràfic, incidències, suplent o suplències, del gràfic de què es tracte, que no siga voluntari per a la realització d'SPP i que no haja de cobrir cap incidència.  
5. No voluntaris en situació de fora de gràfic, incidències, suplent o suplències, que ja haja de treballar i no haja de cobrir cap incidència.  
  
6. Resta de personal no voluntari, per ordre de posició en el gràfic en sentit descendent, mantenint la continuïtat d'un esdeveniment a un altre, de manera que, una vegada designat un SPP a un d'aquests agents, passe a ocupar l'última posició de la llista per a la següent assignació amb aquest mecanisme. En la mesura que siga possible, quan s'assigne un SPP a aquest personal, serà en el primer o l'últim descans del seu cicle.  
Respectant l'ordre anterior, primer s'assignaran els SPP els horaris dels quals siguen, en la seua major part, nocturns (entre les 23.00 i les 05.00 hores).  
Les direccions procuraran fer un repartiment equitatiu del nombre de descansos en què assignaran SPP cada any al personal voluntari.  
B. Les ampliacions de la jornada ordinària programada i els lliscaments s'assignaran al personal que ja havia de treballar i el torn o servei previst del qual enllace millor amb l'SPP, segons l'ordre següent:  
1. Voluntaris  
2. No voluntaris  
15.7. Compensacions. El temps de treball realitzat amb motiu de l'aplicació dels mecanismes establits en el punt 15.4 tindrà la consideració de jornada ordinària.  
Per això, la jornada generada a favor del treballador/a amb motiu de l'aplicació de les mesures A i B del punt 15.4 anterior es compensarà en el mateix any natural en temps de descans acumulat en dies complets, que gaudirà el treballador/a juntament amb els seus descansos setmanals, per a la qual cosa serà preavisat amb una antelació mínima de 5 dies, tot això llevat que l'interessat pacte amb la direcció la seua compensació en un dia de descans diferent.  
Al personal voluntari, les hores corresponents als dos primers dies d'SPP realitzats cada any natural en un dia en què corresponga descans (punt 15.4.A), es compensaran mitjançant l'abonament en el mes de la realització del valor de l'hora extraordinària corresponent al treballador/a i no es consideraran jornada ordinària, llevat que aquest acorde amb la direcció que s'incloguen en el seu còmput anual; en aquest cas, no percebria l'abonament indicat.  
Si, conclòs l'any, no s'ha regularitzat la jornada realitzada en excés per motiu d'SPP, el treballador/a afectat podrà decidir si aquest excés se li abona com a hores extres o acordar amb la seua direcció el gaudi de descansos compensatoris si el temps acumulat ho permet.  
  
Si, en les condicions indicades, les direccions assignen descans als agents en dies en què aquests tinguen previst treballar, amb caràcter previ a l'assignació d'SPP per a compensar-ho anticipadament i, per qualsevol circumstància, posteriorment durant l'any no realitzara l'agent temps de treball per SPP, el descans gaudit computarà la jornada del torn o servei que estava previst.  
A més de les compensacions del temps de treball, els agents afectats per les mesures previstes en els punts 15.4 A i B percebran un complement d'acord amb l'escala següent per cada hora que treballen efectivament per damunt de la seua jornada representada gràficament (és a dir, totes les hores que treballen si aquell dia els corresponia descans i cada hora ampliada a la jornada prevista si aquell dia ja els corresponia treballar):  
  
Anys Import  
2019 25 -  
2020 i 2021 27,5 -  
2022 i 2023 30 -  
  
  
En el cas d'estar afectats per l'aplicació de la mesura del punt 15.4.A, aquest abonament inclou tots els conceptes que puguen reportar-se en una jornada de treball, excepte els següents, si són procedents:  
- el complement per hora o jornada nocturna,  
- la indemnització per treball en dissabte, diumenge o festiu quan es treballe un d'aquests dies en què tenia representat gràficament descans,  
- les despeses suplides que puguen correspondre normativament en el cas que es realitze el servei fora de la residència i  
- la prima de «més productivitat» establida en la clàusula 13 d'aquest conveni. Aquesta prima la percebran els agents que realitzen l'SPP de manera efectiva, a més d'efectuar-lo en les dates establides en aquesta clàusula, també en els esdeveniments que s'assenyalen expressament per al seu preavís amb 14 dies d'antelació en el punt 15.2 i que no es troben inclosos en la clàusula esmentada.  
En el supòsit d'estar afectats per la mesura del punt 15.4.B, a més del complement de disponibilitat indicat, percebran els conceptes variables corresponents a la seua jornada inicialment representada gràficament i, si escau, el complement per hora nocturna del temps addicionat. Aquests agents, a més, percebran la prima de més productivitat en els mateixos casos que la perceben els treballadors/ores afectats per l'aplicació del mecanisme 15.4.A.  
Els agents que vegen afectada la seua jornada ordinària representada gràficament per l'aplicació del punt 15.4.C d'aquesta clàusula percebran, com a compensació per veure alterada la seua previsió, les retribucions següents, segons el percentatge de jornada que coincidisca amb l'horari que inicialment havia de realitzar aquell dia:  
a) Si es llisca fins a un 50 % l'horari, s'abonarà per cada hora que no coincidisca amb l'horari que inicialment havien de realitzar aquell dia, a més dels conceptes variables que corresponguen a la jornada que efectivament realitzen:  
  
Anys Import  
2019 7,5 ?.  
2808-9225-3417-9093 10 -  
  
  
b) Si es llisca entre un 50 % i un 75 % l'horari, s'abonaran 15 - per cada hora que no coincidisca amb l'horari que inicialment havien de realitzar aquell dia, a més dels conceptes variables que corresponguen a la jornada que efectivament realitzen.  
c) Si es llisca més d'un 75 % l'horari, s'abonarà per cada hora que no coincidisca amb l'horari que inicialment havien de realitzar aquell dia, a més dels conceptes variables que corresponguen a la jornada que efectivament realitzen:  
  
Anys Import  
2019 20 -  
2020 22 -  
2021 24 -  
2022 25 -  
2023 25 -  
  
  
Els agents afectats per l'aplicació del punt 15.4.C, a més de l'anterior, percebran la prima de més productivitat en els mateixos casos que la perceben els treballadors/ores afectats per l'aplicació del mecanisme 15.4.A.  
No serà possible, per a una mateixa hora de treball, acumular les diferents compensacions econòmiques establides en aquest punt 15.7.  
15.8. Utilització de jornada d'anys anteriors. No es podrà utilitzar per a la realització d'SPP la jornada que els agents puguen deure a l'organització com a conseqüència del còmput anual de l'any anterior. Excepte en el cas d'un acord amb el treballador/a.  
15.9. Informació a la representació dels treballadors/ores. Cada comité provincial d'empresa serà informat dels següents aspectes relacionats amb els SPP que s'hagen produït en la seua demarcació: llista de treballadors/ores voluntaris, treballadors/ores designats i jornada aplicada a cada un.  
Així mateix, quan es realitzen SPP en Falles, Sant Joan, Fogueres, Olla d'Altea, Setmana Santa i Carnestoltes d'Alacant, 9 d'Octubre, Tramnochador/Mussol, amb una antelació de 20 dies a la data concreta en què es programen SPP, es mantindrà una reunió amb la comissió de torns i gràfics del comité d'empresa corresponent a l'efecte d'informar-los de la previsió d'aquests serveis i dels criteris del seu disseny.  
  
15.10. Aquesta regulació deroga les regulacions prèvies que s'oposen o contradiguen el seu contingut; entre aquestes, de manera expressa, la clàusula 19 del XII Conveni col·lectiu.  
15.11. Aquesta regulació constitueix en FGV el pacte de distribució irregular de la jornada a què es refereix l'article 34.2 de l'Estatut dels Treballadors.  
Al marge d'això, queden els treballadors/ores que s'esmenten en la clàusula 16 del present conveni col·lectiu com a «excepció en matèria d'horaris».  
Igualment, aquesta regulació no afectarà la corresponent a les hores extraordinàries.  
D'altra banda, a la realització de qualsevol servei que figure en els gràfics de treball preestablits o estiga catalogat com a ordinari, no serà aplicable el que s'estableix ací i no comportarà cap meritació ni compensació més enllà de les pròpies del servei ordinari de què es tracte.  
  
15.12. Fins i tot considerant que la cobertura de certs supòsits del servei públic que FGV ha de prestar pot requerir mecanismes establits en aquesta clàusula, les dues parts entenen que ha de ser un objectiu de l'empresa tractar d'integrar com a part del seu servei regular l'oferta que cal realitzar en determinats moments en què és presumible que hi haurà increments puntuals de demanda, de manera que es puguen atendre aquestes situacions de manera ordinària i els treballadors/ores afectats tinguen integrat aquest treball en la seua planificació regular, de manera que s'eviten alteracions.  
Si en el futur s'establira la integració d'SPP en l'organització ordinària del treball, les dues parts tractaran d'adequar els límits i la disponibilitat quant a jornada irregular ara estipulats, amb la finalitat de reduir-los i ajustar-los a les necessitats que, objectivament, FGV tinga a cada moment.  
  
  
CAPÍTOL IV  
Jornada de treball  
  
16. Jornada anual  
16.1. La jornada anual durant la vigència d'aquest conveni serà de 1.567 h de treball efectiu que cal realitzar en 209 dies, com a màxim, i s'estipula amb caràcter general una jornada diària de 7 h i 30 minuts.  
De l'aplicació de la jornada diària de 7 h i 30 minuts queda exceptuat:  
a) El personal de conducció, que realitzarà la jornada diària que s'assenyale per a cada servei del gràfic corresponent i es regirà pel corresponent mòdul de jornada diària i sistema de còmput.  
b) El personal dels serveis o les dependències que cobrisquen les 24 hores del dia en tres torns, matí/vesprada/nit, que té una jornada diària de 8 hores. No obstant això, si les corresponents direccions consideren que és preferible aplicar la jornada normal de 7 h i 30 minuts, serà possible aquesta actuació amb la negociació prèvia amb el comité d'empresa.  
c) En funció de les necessitats d'atenció al client i/o d'explotació, el personal d'Estacions i Atenció al Client no inclòs en els supòsits anteriors, que realitzarà la jornada diària que s'assenyale en els horaris de treball per als torns o serveis existents en els seus gràfics i es regirà pel corresponent mòdul de jornada diària i sistema de còmput. No obstant l'anterior, sempre que siga possible i l'atenció de les esmentades necessitats ho permeta, es tractarà d'aplicar a aquest personal la jornada normal de 7 h i 30 minuts diaris.  
S'entén com a «mòdul de jornada diària» la relació entre la jornada anual establida i els dies efectius de treball previstos per a realitzar anualment en cada gràfic, quan aquests siguen menys que els dies màxims de treball que cal realitzar estipulats amb caràcter general.  
Sense perjudici de les normes anteriors, la regulació del mòdul de jornada diària i del sistema de còmput en els gràfics del personal s'adequarà en cada un d'aquests gràfics i/o centres de treball, i s'haurà de completar, en qualsevol cas, indefectiblement, la jornada anual pactada. Tota aquesta regulació, juntament amb els sistemes d'ordenació del gaudi de vacances i, si escau, dels dies addicionals de descans necessaris per a completar la jornada, configuren un sistema organitzatiu integral que permet l'adequada distribució de la jornada anual que els treballadors/ores han de completar, de la qual s'han de minimitzar els desajustaments.  
Com a criteri general en la concreció dels gràfics i els sistemes organitzatius per a complir la jornada anual, es reduirà, en la mesura que siga possible, l'existència o la generació d'hores extres estructurals, per a la qual cosa s'establiran, si és necessari, els corresponents models de còmput de la totalitat o de la majoria del temps de treball com a jornada laboral, a través dels oportuns acords entre els comités d'empresa i les direccions afectades.  
En general, la jornada començarà a comptar, normalment, en el lloc de treball, quan s'inicien les operacions preparatòries per a prendre servei i es considerarà finalitzada quan acaben les faenes necessàries per a deixar-lo.  
En FGV, d'acord amb els requeriments que es definisquen per a les diverses unitats o àrees organitzatives, es podran utilitzar els diferents tipus de jornada (contínua o partida), tant a temps complet com parcial, així com els sistemes de distribució irregular del temps de treball; tot això, amb les limitacions legals que siguen procedents i tenint en compte la participació de la representació legal dels treballadors/ores en els termes establits legalment o normativament. En concret, el personal dels grups professionals de direcció i de tècnics es considera una excepció en matèria d'horaris perquè el seu nivell de disponibilitat i els requeriments dels llocs poden resultar en algun cas incompatibles amb horaris uniformes i rígids de treball, sense perjudici que puguen tindre assignat per la seua prefectura o direcció un horari de treball concret amb caràcter general.  
16.2. Supòsit especial de còmput de jornada. Per al personal amb sistemes de treball que ja inclouen de manera programada la distribució de la jornada que cal realitzar durant l'any, quan es trobe en situació d'incapacitat temporal, llicència o realitze una vaga de jornada completa, se seguirà el gràfic establit com si el treballador/a l'estiguera realitzant amb normalitat, i es computarà per a cada dia de treball representat gràficament la jornada diària (o mòdul de jornada, si és el cas) que li siga aplicable. No obstant l'anterior, regirà el principi bàsic que determina que, en cas que una situació de baixa mèdica o llicència ocupe tot l'any natural, no es consideraran ni excessos ni dèbits de jornada.  
16.3. Dies addicionals de vacances per antiguitat. Els dies addicionals de vacances per antiguitat que recull la clàusula 17 d'aquest conveni computaran el mòdul de jornada aplicable al treballador/a afectat, o la jornada diària ordinària si l'agent no està subjecte a un sistema de mòdul.  
16.4. Supòsit especial jornada peculiar. Mantenint l'actual regulació (clàusula 17.4 de l'XI Conveni col·lectiu interprovincial), qualsevol jornada representada gràficament de treball de caràcter continu que comence abans de les 12.30 hores i finalitze després de les 15.45 hores com a conseqüència d'incidències en el servei, no imputables al treballador/a, tindrà la consideració de jornada peculiar i donarà lloc als abonaments corresponents a aquesta consideració.  
16.5. Queden derogades les clàusules 16 i 17 del XII Conveni col·lectiu interprovincial.  
  
17. Vacances  
17.1. Règim general. El personal d'FGV tindrà dret al gaudi de 25 dies laborables de vacances per any, incrementats en un dia més per cada deu anys de servei. Amb caràcter general, les vacances s'han de concedir dins de l'any natural. A les persones que ingressen en FGV després de començar l'any natural es concediran vacances, en un període que determinarà la seua direcció segons la disponibilitat del servei, pel temps que quede de l'any corresponent, a raó d'una dotzena part per mes o fracció de mes, arredonint per excés la xifra que resulte. Els agents que causen baixa en el servei actiu per circumstàncies previsibles gaudiran les vacances abans del seu cessament, en proporció al temps de servei.  
Quan hi haja acords col·lectius que determinen els períodes vacacionals i els criteris d'assignació per a anys successius, aquests s'aplicaran anualment. Si no es fa així, al mes d'octubre, els agents sol·licitaran les vacances per a l'any immediatament següent, en l'ordre de preferència dels mesos que vulguen; en absència de petició, s'entendrà que accepten l'assenyalament que faça la direcció corresponent. En qualsevol cas, tindran preferència els acords col·lectius de vacances. Abans de l'1 de novembre de cada any, es donaran a conéixer els calendaris de vacances de l'any immediatament següent. Aquesta acció es desenvoluparà amb la participació dels comités d'empresa. Una vegada confeccionats els calendaris, es compliran en les seues pròpies previsions, excepte si el servei té necessitats o experimenta circumstàncies imprevistes que exigeixen alterar les dates assenyalades o bé les especialíssimes circumstàncies d'algun agent aconsellen la modificació respecte d'ell. La modificació requerirà la comunicació per escrit a l'agent fins a 15 dies abans de la data en què s'inicie; en el mateix escrit, sense pèrdua del dret a percebre la borsa de vacances, si és el cas, de manera que la direcció està obligada a assignar un nou període, de comú acord amb el treballador/a afectat.  
Hi haurà la possibilitat que dos agents adscrits a un mateix gràfic intercanvien períodes de vacances entre si sol·licitant-ho a la corresponent direcció, que únicament podrà denegar l'intercanvi per raons de tipus organitzatiu.  
Es plantegen dos supòsits especials de possibles modificacions de la previsió del gaudi de les vacances:  
- En els matrimonis o parelles de fet en què els dos siguen agents fixos d'FGV o entre treballadors/ores solters el pare o mare dels quals siga també agent fix i hi haja convivència.  
- En el cas de treballadors/ores separats o divorciats en què, per sentència judicial, es determinen els períodes de les vacances escolars en els quals els correspon l'estada amb els seus fills/filles.  
En els dos casos, es procurarà, si ho sol·liciten els interessats, simultanejar les dates de les vacances sempre que organitzativament siga factible i sense que afecte tercers.  
El treballador/a que tinga al seu càrrec un fill/a amb diversitat funcional, física, psíquica o sensorial, igual o superior al 65 %, o que forme una família monoparental o en situació de monoparentalitat, de conformitat amb l'article 2.1 i 2.2 del Decret 19/2018, de 9 de març, del Consell, pel qual es regula el reconeixement de la condició de família monoparental a la Comunitat Valenciana, tindrà dret a adaptar el seu període vacacional previst per a fer-lo coincidir amb el més adequat a les necessitats dels seus fills/filles. Per a això, haurà de sol·licitar l'adaptació almenys 2 mesos abans de la publicació del calendari vacacional de l'any següent i acreditar les circumstàncies que ho justifiquen.  
  
Respecte a les situacions d'IT coincidents amb les dates determinades per al gaudi de vacances, quan el període de vacances coincidisca amb una incapacitat temporal per contingències diferents a les assenyalades en el paràgraf segon de l'art. 38.3 de l'ET que impossibilite al treballador gaudir-les, totalment o parcialment, durant l'any natural a què corresponen, s'aplicaran les condicions següents:  
1. El treballador/a podrà gaudir dels dies de vacances que hagen coincidit amb la seua IT una vegada finalitze la seua incapacitat i sempre que no hagen transcorregut més de díhuit mesos a partir del final de l'any en què s'hagen originat.  
2. En aquests casos, el gaudi dels dies de vacances s'acordarà entre la direcció i els treballadors/ores, i serà la direcció la que, en cas de no produir-se l'acord, assignarà els nous dies de gaudi dins dels sis mesos següents a la data d'alta del treballador, per a la qual cosa ha de preavisar-los amb una antelació mínima de 30 dies naturals a l'inici d'aquestes.  
3. Aquests nous assenyalaments no donaran lloc a la indemnització per alteració de vacances i s'abonarà la borsa de vacances si les dates del nou assenyalament donen lloc a aquesta.  
En atenció a les previsions de l'article 38 de l'Estatut dels Treballadors, en els supòsits de suspensió del contracte per les causes indicades en l'article 45.1.d del text legal esmentat, quan les vacances coincidisquen amb aquests períodes, es desplaçarà el gaudi dels dies de vacances que queden fins a la finalització del període de suspensió, i es faran seguidament i sense solució de continuïtat. En el cas del permís per paternitat (art. 48.bis de l'Estatut dels Treballadors), només serà aplicable aquesta condició si la suspensió es realitza a jornada completa.  
17.2. Retribució durant les vacances. Independentment dels conceptes que s'abonen els 12 mesos de l'any, que es percebran amb normalitat en vacances, s'inclouran en la nòmina del mes de gaudi de les vacances la mitjana dels conceptes variables que seguidament es detallen, calculada sobre les meritacions corresponents als tres mesos immediats al de l'inici del període de vacances de què es tracte.  
- Gratificació hora nocturna o hora nocturna més productivitat (cl. 4105 i 4106)  
- Complement per jornada nocturna  
- Més productivitat (cl. 4128)  
- Treball en dissabte, diumenge i festiu (cl. 4116 i 4131)  
- Conducció de vehicles (cl. 4114)  
- Guàrdies de presència (cl. 4115)  
- Complement festiu especial (cl. 4137)  
- Disponibilitat per BAP (no temps d'intervenció, cl. 4296\*)  
\* No s'hi inclou la clau salarial 4280, que es percep mensualment, en 12 mesos a l'any.  
- Compensació jornada continuada peculiar (cl. 4107)  
- Compensació variable acord 27.03.2007 (cl. 4108)  
- Indemnització monitoratge/formació (cl. 4117)  
- Indemnització tutela de pràctiques (cl. 4118)  
- Indemnització descans entrepà (cl. 4119)  
- Complement jornada partida (cl. 4125)  
- Cobertura vesprades (cl. 4126)  
- Complement hora assistència socors (cl. 4130)  
- Prima variable agents de l'USI València (cl. 4124)  
- Compensació variable tècnics de Lloc de Comandament i tècnics de Línia (cl. 4134 i 4135)  
- Indemnització guàrdies gestors de gràfics (cl. 4136)  
Es percebrà el concepte de borsa de vacances per cada dia que es gaudisca fora del període comprés entre el 16 de juny i el 15 de setembre de cada any. Exclusivament, si es produïra una alteració per decisió de la direcció corresponent, a més de percebre's la borsa de vacances si correspon en funció del període realment gaudit, es percebrà per cada dia no coincident amb els previstos la indemnització per alteració de vacances. Una segona indemnització per alteració de vacances també serà procedent quan s'haja canviat el gaudi previst en el calendari per necessitats del servei o les circumstàncies imprevistes d'aquest, però l'agent tampoc poguera gaudir les seues vacances en el nou període assignat.  
Els valors dels dos conceptes (borsa de vacances i indemnització per alteració de vacances) es recullen en taules salarials.  
17.3. Impossibilitat de gaudi de les vacances. Únicament s'exceptuen de la prohibició legal de compensar en metàl·lic les vacances no gaudides els casos d'extinció de la relació laboral ocorreguts abans de la data prevista per al gaudi. En aquest supòsit, per al càlcul de la compensació, es consideraran els conceptes de quantia fixa mensual i es multiplicaran per 1,384 els dies laborables que segons conveni els corresponien.  
En cas d'extinció de la relació laboral per defunció de l'agent, s'abonarà als seus drethavents la quantitat resultant segons la fórmula anterior.  
17.4. Queda derogada la clàusula 18 del XII Conveni col·lectiu interprovincial.  
  
  
CAPÍTOL V  
Plantilla  
  
18. Plantilla i relació de llocs de treball  
18.1. La plantilla d'FGV estarà formada per la totalitat del personal que, a cada moment, preste els seus serveis en l'empresa. El dimensionament i la fixació de les necessitats de personal corresponen a la direcció, per a la qual cosa s'atenen les regulacions legals o pactades que siguen aplicables a FGV en matèria de jornada, organització del treball, llicències i temps de treball i descans. En qualsevol cas, per a quantificar les dotacions de personal a cada un dels serveis o les unitats organitzatives, es tindran en consideració les normals exigències del servei i la necessària continuïtat d'aquest de manera que, sense descurar l'eficiència, es minimitzen els efectes negatius de possibles dèficits conjunturals de plantilla (baixes, llicències, absències).  
Per a cada any de vigència del conveni, el nombre de treballadors/ores fixos no serà inferior a l'existent a 31 de desembre de l'any anterior. Per a arribar a aquest objectiu, hauran de seguir-se els tràmits legals oportuns i convocar, si escau, dins dels terminis establits per a això, concursos públics, sempre que la llei així ho permeta, i s'acumularan, en aquest cas, per períodes bianuals els llocs de les taxes de reposició corresponents a dos anys.  
El nombre de llocs fixos durant la vigència del conveni no serà inferior a l'establit en la relació de llocs de treball (RLT) de l'any anterior.  
  
Quan s'establisquen nous serveis i siga factible ampliar el nombre de llocs fixos, les ofertes d'ocupació públiques corresponents preveuran, de manera proporcional, tant llocs de l'àrea d'operacions com llocs d'instal·lacions fixes i tallers, ja que en tots aquests àmbits té repercussió un increment del servei que cal prestar.  
D'acord amb les previsions legals i administratives que afecten FGV sobre aquest particular, l'entitat haurà de disposar de la corresponent relació de llocs de treball o plantilla, de caràcter públic. A aquest efecte, se seguiran, amb les particularitats pròpies d'FGV, els criteris legalment establits per a les relacions de llocs de treball de l'Administració pública valenciana i el seu sector públic empresarial.  
Correspon a la Direcció d'FGV l'elaboració de la relació de llocs de treball o plantilla, per a la qual han de complir els requisits d'ordre tècnic i econòmic que siguen procedents. No obstant això, abans de modificar-la per causa de la creació, modificació o supressió de llocs, es comptarà amb la representació legal dels treballadors/ores en els termes següents:  
a) Amb caràcter previ a l'inici de les accions de creació, modificació o amortització de llocs, haurà d'informar-se aquesta representació exposant la justificació i l'abast de l'acció.  
b) La representació legal dels treballadors/ores podrà presentar al·legacions o propostes alternatives, així com manifestar la seua oposició de manera fonamentada.  
c) En tot cas, si de la creació, modificació o amortització de llocs es deriven implicacions laborals que afecten drets objectius de treballadors/ores que hagen de modificar-se (funcions, salari, destinació, etc.), hauran d'establir-se els oportuns acords o, en defecte d'això, se seguiran els procediments legals previstos per a aquestes modificacions.  
  
d) La representació legal dels treballadors/ores podrà promoure davant de la direcció la creació, modificació o amortització de llocs.  
S'establirà un òrgan específic de participació i consulta, compost per membres de la representació legal dels treballadors/ores (1 membre per cada secció sindical amb presència en el comité d'empresa), i el mateix nombre de membres per part de la direcció, que es reunirà amb caràcter trimestral per a tractar aquestes qüestions i per al seguiment anual de l'RLT.  
Anualment, una comissió formada per un representant de cada secció sindical amb presència en els comités d'empresa i el mateix nombre de membres de la direcció negociaran l'RLT de cada any. A aquest efecte, abans de l'1 d'octubre, es donarà trasllat a aquesta representació de la proposta d'RLT de la direcció, a fi que aquesta es negocie durant el mes esmentat. Aquest termini podrà ser prorrogat si els membres de la direcció i de la representació legal dels treballadors/ores així ho acorden.  
A més de les particularitats establides en aquesta clàusula, es garanteixen els drets de participació i consulta de la representació legal dels treballadors/ores en matèria de plantilla en tots els supòsits en què legalment o normativament es preveja aquesta.  
Durant el primer bimestre de cada any, la direcció facilitarà a cada comité provincial d'empresa i posarà a la disposició de tots els treballadors/ores la relació de personal a 31 de desembre. En aquesta relació, figuraran les dades següents: nom, número de carnet ferroviari, grup professional, bloc funcional, àrea d'activitat i categoria o lloc de treball, residència, així com dates d'ingrés en l'empresa i en la categoria o el lloc que ocupen en el moment. La finalitat d'aquesta llista és doble:  
  
- Donar a conéixer la plantilla existent i les variacions produïdes any a any i  
- Servir com a referència als agents en qualsevol supòsit de mobilitat i/o accés a places en el qual, segons les diverses normes d'FGV, l'antiguitat/experiència siga un factor que calga considerar.   
Les dades que figuren en aquesta llista es presumiran correctes, però no atorgaran un millor dret en cas que s'hi corroborara la inexactitud o l'existència d'errors, sense perjudici que els representants dels treballadors/ores o els agents que ho detecten ho transmeten a la direcció perquè es corregisquen, si és el cas.  
18.2. Els llocs de treball i els emoluments dels col·lectius les tasques dels quals estiguen afectades per una licitació, no es veuran afectats per aquest motiu.  
  
  
CAPÍTOL VI  
Condicions socials  
  
19. Pla d'igualtat  
D'acord amb les previsions sobre aquest tema establides en la legislació vigent, una comissió composta per un/a representant de cada una de les seccions sindicals que han format part de la taula negociadora del present conveni i el mateix nombre de representants de la direcció continuaran amb la negociació ja iniciada del Pla d'igualtat d'FGV, amb la vigència que s'hi s'establisca. En aquest pla d'igualtat, es negociarà l'adaptació de les normes legals que puguen tindre cabuda per raó de la matèria, l'aplicació de la qual, si escau, haurà de ser objecte de l'autorització pertinent.  
  
20. Llicències amb sou  
El personal d'FGV tindrà dret a gaudir de llicència amb sou en els casos següents:  
1) Per matrimoni o per constituir-se com a parella de fet en qualsevol registre públic oficial d'unions de fet. Aquesta situació donarà dret al gaudi de 16 dies naturals consecutius, un dels quals ha de ser el de la celebració del matrimoni o la inscripció com a parella de fet.  
  
Es podran gaudir 15 d'aquests dies naturals i consecutius posteriorment al fet causant, en els sis mesos següents a aquest. En aquest cas, el treballador/a haurà de preavisar la seua direcció amb, com a mínim, un mes d'antelació a l'inici.  
No es podrà gaudir de nou aquesta llicència per un matrimoni després d'una constitució de parella de fet quan afecte les mateixes persones.  
2) Als treballadors/ores de l'empresa que figuren en les llistes d'esportistes d'elit de la Comunitat Valenciana, d'acord amb la legislació autonòmica sobre el particular i mentre en aquesta regulació es prevegen mesures especials per a tals persones en l'àmbit laboral. La llicència serà pels dies necessaris per a assistir a competicions oficials, incloent els desplaçaments a les seus d'aquestes.  
3) Per assumptes propis que no admeten demora, es podran concedir totes les vegades que calga sempre que es justifiquen degudament. La durada serà d'1 dia i es podrà ampliar per un o dos dies més si calguera algun desplaçament a una distància superior a 200 km. Iniciada la llicència, podrà prorrogar-se excepcionalment per un termini no superior a tres dies més quan se sol·licite l'ampliació i es justifique la necessitat. Es consideren assumptes propis que no admeten demora els de caràcter necessari que ha d'atendre personalment el mateix agent. Com a exemple, s'esmenten els següents:  
a. Canvi de domicili sense canvi de residència laboral.  
b. Gestió en qualsevol oficina pública d'assumptes que ha de resoldre personalment l'agent i que el perjudicarien si no ho fera, sempre que s'acredite que no hi ha la possibilitat d'alterar el moment de la gestió.  
  
c. Qualsevol altra de naturalesa anàloga.  
Quan el motiu al·legat no estiga demostrat o no es trobe comprés entre els supòsits d'assumptes propis, es denegarà la llicència, la concessió de la qual, en tot cas, estarà subordinada al que permeten les necessitats del servei.   
No es podran obtindre llicències per aquests motius per a atendre treballs diferents als d'FGV, ja siga al servei d'altres empresaris o entitats o per compte propi, ni per a ocupar-se del conreu de terres ni de qualsevol tràmit o activitat relacionats amb l'exercici del comerç, la indústria, el negoci o la professió liberal.  
4) Per motius familiars: S'inclouen en aquest tipus:  
a) La defunció o malaltia greu de fills (naturals, per adopció o acolliment), cònjuge, pares, avis, germans i nets, tant per consanguinitat com per afinitat. S'inclouen ací els accidents, l'hospitalització i les intervencions quirúrgiques amb hospitalització o sense que requerisquen repòs domiciliari. En aquests supòsits, la llicència serà de 6 dies en cas de cònjuge o fills, 3 dies en cas de pares i 2 dies en la resta de casos. En els supòsits d'hospitalització, els dies esmentats podran gaudir-se de manera continuada o alterna, sempre que el treballador/a ho concerte amb la seua direcció.  
En els supòsits abans esmentats en què es puga gaudir aquesta llicència durant el repòs domiciliari, també es podran gaudir aquests dies de manera alterna quan la persona a la qual s'haja de cuidar convisca amb l'agent i/o al seu càrrec.  
En els supòsits previstos en aquest epígraf a en què es prescriga el repòs, però no hi consten els dies d'aquest, s'entendrà que aquest repòs és de fins a 2 dies en cas de cònjuge o fills/filles i 1 dia en la resta de casos.  
S'equiparà a la situació d'hospitalització l'hospitalització domiciliària, sempre que així ho establisca el centre hospitalari per al pacient. Aquesta equiparació no comportarà mai el dret a gaudir doblement de llicència per hospitalització més llicència per hospitalització domiciliària, sinó que serà, com a màxim, el temps que corresponga conforme al paràgraf anterior.  
Les llicències per hospitalització establides en aquest apartat no s'extingeixen amb l'alta hospitalària si no va acompanyada de l'alta mèdica, de manera que es respectaran, en tot cas, els límits de dies de llicència (6, 3 o 2) establits en aquest apartat.  
b) Respecte als permisos de naixement, adopció, del progenitor diferent de la mare biològica i lactància, caldrà ajustar-se al que disposa el text refós de la Llei de l'Estatut bàsic de l'empleat públic, en la seua modificació donada pel Reial Decret llei 6/2019, d'1 de març, de mesures urgents per a la garantia de la igualtat de tracte i d'oportunitats entre dones i homes en el treball i l'ocupació.  
Quant al permís per lactància establit en l'article 48.f de l'Estatut bàsic de l'empleat públic, es podrà gaudir fins que el menor tinga una edat de 12 mesos. A més, quan l'opció siga la reducció de jornada, s'amplia fins a 1 hora el temps en què podrà produir-se aquesta reducció i es podrà acumular en jornades completes que conformen un període de cinc setmanes i es gaudisquen addicionalment a partir de la finalització del permís per naixement, adopció, guarda, acolliment o del progenitor diferent de la mare biològica respectiu, o, una vegada que, des del naixement del menor, haja transcorregut un temps equivalent al que comprenen els permisos esmentats, amb la consideració de llicència amb sou.  
La durada d'aquest permís per lactància s'incrementarà proporcionalment en cas de part múltiple.  
c) Les intervencions quirúrgiques sense hospitalització i sense repòs domiciliari de fills (naturals, per adopció o acolliment), cònjuge i pares per consanguinitat. Donaran dret a un dia de llicència.  
d) L'hospitalització en serveis d'urgències o de vigilància intensiva amb horaris restringits de visita, de fills (naturals, per adopció o acolliment), pares per consanguinitat o del cònjuge. La llicència consistirà en la possibilitat d'absentar-se del treball el temps necessari per a realitzar la visita; tot això, sempre que el supòsit no es trobe emparat per les previsions de l'art. 37.4 bis de l'ET, en aquest cas, cal ajustar-se a tal regulació.  
e) La necessitat ineludible d'acompanyar a consultes, proves diagnòstiques o tractaments mèdics (s'inclouen ací els acompanyaments a urgències) els familiars següents:  
En cas d'acompanyar a urgències els familiars recollits en aquesta lletra i que hagen obtingut l'alta en aquest servei després de les 22.00 h, si el treballador/a tinguera representat gràficament un servei relacionat amb la circulació en torn de matí l'endemà, s'hi incorporarà una vegada transcorregut el temps equivalent al descans mínim entre jornades que s'exigeix en el treball a torns, comptat des de l'hora d'alta en el servei d'urgències fins a l'hora d'incorporació al treball, i es considerarà el temps no treballat per aquesta causa com a llicència amb sou per temps indispensable.  
f) Els agents que tinguen al seu càrrec fills amb una discapacitat igual o superior al 65 %, i convisquen amb ells, podran gaudir del temps imprescindible per a assistir a cites promogudes pel centre en el qual estiguen matriculats.  
g) El permís emparat per l'art. 37.4 bis de l'Estatut dels Treballadors, que dona dret a absentar-se del treball al pare o la mare en els casos de naixement de fills prematurs o que, per qualsevol causa, hagen de romandre hospitalitzats després del part, s'amplia a 2 hores. Aquestes 2 hores es podran ampliar fins a 1 hora més quan la distància entre la residència laboral de l'agent i el centre hospitalari siga superior a 30 km. Aquest permís serà incompatible amb el regulat en el punt b anterior.  
  
5) En cas de interrupció de l'embaràs, la treballadora tindrà dret a sis dies naturals i consecutius a partir del fet causant, sempre que no es trobe en situació d'incapacitat temporal; en aquest cas, la llicència es gaudiria a partir de l'alta mèdica.  
6) Per a concórrer a exàmens quan l'agent curse regularment estudis per a l'obtenció d'un títol acadèmic de caràcter oficial i reglat. Segons les seues preferències, el treballador/a podrà sol·licitar el gaudi del dia anterior al de l'examen de què es tracte, en lloc del mateix dia de la prova.  
7) Per qualsevol altre dels motius de l'article 37.3 de l'Estatut dels Treballadors no recollit expressament en aquest conveni.  
Amb caràcter general, les llicències regulades en aquesta clàusula requereixen justificació.  
Per a les llicències per dies, en cas que siga necessari un desplaçament a una altra província distant en més de 200 km, podrà ampliar-se la llicència 1 dia si dista més de 200 km o 2 dies si està a més de 400 km. En els supòsits a i h, una vegada iniciada la llicència, aquesta podrà prorrogar-se excepcionalment per un termini no superior a tres dies més quan se sol·licite l'ampliació i se'n justifique la necessitat.  
Quan, per raons d'urgència acreditades, el treballador/a no puga sol·licitar formalment la llicència amb la deguda antelació, podrà iniciar-la igualment comunicant al més prompte possible aquesta circumstància i normalitzant després tot el relatiu a sol·licituds, justificacions, etc. Si resultara que el motiu no s'ajustara als que donen dret a gaudir llicència amb sou, podrà considerar-se sense sou; si s'hi aprecia falsedat o mala fe, es derivaran les corresponents accions disciplinàries. Les peticions de pròrroga hauran de fer-se sempre abans que expire el gaudi de la llicència i, condicionalment, la direcció podrà autoritzar aquestes pròrrogues, amb efectes similars als esmentats.  
L'ús i gaudi de les llicències estipulades en aquesta clàusula no suposarà cap descompte en el nombre de dies de vacances que corresponguen al treballador/a.  
Queda derogada la clàusula 24 del XII Conveni col·lectiu interprovincial.  
  
21. Reduccions de jornada  
s'amplia fins a 14 anys l'edat del menor que dona dret a la reducció de jornada que fixa l'article 37.5 de l'Estatut dels Treballadors.  
En els casos de necessitat d'atenció del treballador/a a familiars fins al segon grau de consanguinitat o afinitat que, per raons d'edat, accident, malaltia o discapacitat no puguen valdre's per si mateixos i no exercisquen cap activitat retribuïda, l'agent que, segons el text legal esmentat, reduïsca la seua jornada per un període de temps continuat superior a nou mesos, en l'últim mes d'aquest període no se li practicarà la reducció salarial equivalent. Si es gaudeixen noves reduccions de jornada de les previstes en aquest paràgraf pel mateix subjecte causant, fins i tot quan siguen superiors a nou mesos, no es podrà tornar a aplicar la millora salarial abans esmentada.  
  
En el cas que la reducció de jornada tinga el seu origen en un supòsit dels previstos en l'art. 37.6 paràgraf tercer de l'ET, el treballador/a podrà acordar amb la direcció la concessió d'una bestreta de fins a 8.000 euros, i la fórmula i els terminis de devolució d'aquest. El percentatge de reducció de jornada que preveu aquest article, amb reducció proporcional de salari, podrà aplicar-se també en cas que el cònjuge o la parella de fet del treballador/a es trobe en la mateixa situació de necessitat de cures que s'empara en l'article esmentat, i es podrà també, en aquest cas, sol·licitar la bestreta abans indicada. En qualsevol cas, FGV no assumirà els pagaments de prestacions que pogueren o no correspondre legalment per aquests supòsits. En els supòsits previstos en aquest paràgraf, es podrà acumular aquesta reducció de jornada per dies complets preavisant amb almenys 15 dies d'antelació.  
  
Els treballadors/ores amb el/la cònjuge, parella de fet o fill/a al seu càrrec amb una diversitat funcional física, psíquica o sensorial superior a un 65 % que necessite el concurs d'una tercera persona per a realitzar les activitats bàsiques de la vida diària, reconegut per l'òrgan competent, tindran dret a reduir la jornada laboral una hora diària sense reducció de les seues retribucions, i es podrà acumular en jornades completes.  
  
En tots els supòsits previstos en aquesta clàusula, quan dos o més treballadors/ores d'FGV generen aquest dret pel mateix subjecte causant, la direcció podrà limitar el seu exercici per raons justificades.  
  
Queda derogada la clàusula 25 del XII Conveni col·lectiu interprovincial.  
  
22. Excedències  
Les excedències en FGV es regiran, amb caràcter general, per la regulació que estableix la legislació laboral, en particular, l'article 46 de l'Estatut dels Treballadors i per les condicions següents:  
1. A més dels supòsits que l'article 46.1 de l'Estatut dels Treballadors considera com a excedències forçoses, s'inclouen els següents supòsits propis per a FGV:  
a) Quan el treballador/a obtinga un lloc temporal o fix en organismes, entitats o empreses públics.  
b) Fins a cinc anys de durada, amb reserva de lloc de treball, per a les treballadores que siguen subjecte de violència de gènere. Aquesta excedència podrà gaudir-se per qualsevol treballadora fixa d'FGV, siga quina siga la seua antiguitat en l'empresa, i en el seu primer mes percebrà retribució salarial.  
c) Per a obtindre un títol acadèmic oficial del sistema educatiu espanyol. La durada d'aquesta excedència oscil·larà entre un any, com a mínim, i quatre anys, com a màxim, per a la qual cal demanar i gaudir anys complets i és possible la sol·licitud de diverses pròrrogues, sense superar el límit màxim. Per a poder gaudir d'aquesta excedència, es requerirà que cada any el treballador/a aporte el justificant d'haver-se matriculat en un mínim d'un 50 % dels crèdits corresponents a cada curs.  
d) El nomenament o l'elecció per a càrrec estatal, autonòmic, provincial i/o municipal, tant de caràcter polític com sindical.  
2. L'excedència fixada en l'ET per a cura de fills i a la qual es refereix l'article 46.3, paràgraf segon, de l'Estatut dels Treballadors per a la cura de familiars que no puguen valdre's per si mateixos s'amplia fins a cinc anys. A més, en els dos casos, el dret a reserva de lloc de treball s'amplia a la totalitat de la durada de l'excedència i tota aquesta durada serà computable a l'efecte d'antiguitat. En cas que dos o més treballadors d'FGV generen aquest dret pel mateix subjecte causant, la direcció podrà limitar el seu exercici simultani per raons justificades. Quan un nou subjecte causant done lloc a un nou dret, l'inici de l'últim donarà fi al que, si és el cas, s'estiga gaudint.  
  
3. El treballador/a amb almenys una antiguitat en l'empresa d'un any té dret al fet que se li reconega la possibilitat de situar-se en excedència voluntària per un termini no inferior a quatre mesos i no superior a cinc anys. Durant el primer any d'excedència, es tindrà dret a la reserva de lloc de treball. Aquest dret només podrà ser exercitat una altra vegada pel mateix treballador/a si han transcorregut quatre anys des del final de l'excedència anterior.  
4. Tots els supòsits d'excedència amb dret a reserva de lloc de treball donaran dret als treballadors/ores que les gaudisquen al manteniment dels seus passes ferroviaris, tant propis com dels seus familiars amb dret a aquests, però han d'assumir al seu càrrec el cost de l'assegurança obligatòria de viatgers.  
5. Abans d'obtindre l'excedència de qualsevol classe, quan el treballador/a tinga en curs de descompte alguna bestreta o crèdit, haurà de liquidar-ho completament amb FGV. No es podrà obtindre excedència quan estiga en tràmit un expedient disciplinari fins que es resolga.  
  
6. Excepte en els casos en què la durada siga indefinida fins al màxim que corresponga, les excedències es gaudiran per la totalitat del temps sol·licitat, sense que siga procedent el retorn abans d'aquest termini. En qualsevol cas, correspon al treballador/a que estiga en situació d'excedència la sol·licitud de reincorporació amb almenys un mes d'antelació. El transcurs del temps corresponent sense que es faça aquesta sol·licitud s'entendrà com a renúncia a aquesta, i no s'hi podran fer pròrrogues.  
7. Abans de la reincorporació, FGV comprovarà que la persona manté les adequades condicions de capacitat per a ocupar el seu lloc anterior. En cas contrari, si l'excedència va ser voluntària, perdrà tot dret al retorn i si, en canvi, va ser per algun dels supòsits obligatoris i/o amb reserva de lloc de treball, tindrà un tractament similar al d'un agent en actiu (reubicació, etc.).  
8. Queda derogada la clàusula 27 del XII Conveni col·lectiu interprovincial.  
  
23. Parelles de fet  
Tots els drets i beneficis que es prevegen en les diferents normes d'FGV o en la legislació laboral, derivats d'una relació matrimonial, seran extensibles a les parelles de fet que es constituïsquen com a tals d'acord amb les estipulacions legals aplicables.  
No serà procedent l'aplicació dels drets i beneficis propis de la relació matrimonial en el cas que aquesta siga successiva a la unió de fet i afecte les mateixes persones. Igualment, les reconciliacions a què es refereix el Decret 61/2002, de 23 d'abril, de la Comunitat Valenciana, no donaran lloc al gaudi de nous drets i/o beneficis.  
  
  
24. Ajudes a agents amb discapacitats físics, psíquics i/o sensorials al seu càrrec  
L'agent que tinga el seu cònjuge, parella de fet, fills, nets, pares, avis o germans (consanguinis o polítics) en la situació definida en l'encapçalament i al seu càrrec, acreditat tot això documentalment, tindrà dret a percebre, si ho sol·licita, la quantitat establida en taules salarials, sempre que es complisca:  
- En el cas que el subjecte causant siga el cònjuge o la parella de fet:  
a. Que existisca convivència i  
b. Que no treballe o que, si ho fa, la seua renda juntament amb la del treballador/a sol·licitant no supere cinc vegades el salari mínim interprofessional vigent.  
- En qualsevol altre cas: que el subjecte causant no perceba cap renda salarial o siga beneficiari de qualsevol tipus d'ajuda econòmica de tipus assistencial, com les derivades de la Llei de dependència (Llei 30/2006, de 14 de desembre), amb una quantia superior al salari mínim interprofessional vigent. Quan es tracte dels fills/filles que tinguen una edat inferior a 16 anys, no serà preceptiu acreditar aquest requisit.  
Aquesta ajuda s'ampliarà en un 50 % addicional en els casos en els quals la incapacitat impedisca realitzar a la persona causant, per si mateixa, els actes essencials de la vida.  
Si dos agents d'FGV estigueren en disposició de percebre aquesta ajuda pel mateix subjecte causant, només un tindrà dret a aquesta.  
  
En el moment de la signatura d'aquest conveni, l'aplicació d'aquesta clàusula es troba afectada pel Decret llei 1/2012, de 5 de gener, del Consell.  
25. Reubicacions per disminució de facultats psicofísiques i reingrés de treballadors/ores que obtinguen declaració d'incapacitat permanent total  
25.1. Adaptació de llocs i reubicacions. Quan a un treballador/a fix d'FGV es diagnostique una disminució de les seues facultats que li impedisca ocupar el seu lloc de treball temporal o definitivament, i no siga possible una acció d'adaptació del lloc a la seua situació (acció que serà prioritària), se'l reubicarà en un altre lloc que puga ocupar sense riscos per a la seua salut i/o la d'altres persones. L'agent conservarà, en aquest cas, el dret a percebre la quantia que estiguera acreditant pels conceptes de salari inicial, antiguitat i complement de lloc de treball (CLT) corresponents al seu lloc d'origen, en el cas que els mateixos conceptes del nou lloc siguen íntegrament inferiors (respecte al CLT, s'incrementarà en els percentatges generals que assenyale el conveni, i actuarà la fórmula de compensació i absorció en cas que el CLT del lloc realment ocupat tinga increments superiors). Així mateix, també continuarà percebent el complement personal d'antiguitat si en el lloc d'origen estiguera percebent-lo. Respecte a qualsevol altre concepte, es meritaran els propis del lloc realment ocupat en les quanties establides per a aquests.  
  
Als efectes previstos per aquesta clàusula, s'entendrà que hi ha una disminució de facultats psicofísiques quan no se superen les proves físiques o les avaluacions psicològiques necessàries per a la conservació de l'habilitació que siga necessària per a l'acompliment de les funcions de la categoria del treballador/a.  
Es tractarà, amb caràcter general i de manera prioritària, de potenciar les mesures d'adaptació de llocs de treball davant de les accions de reubicació, en qualsevol cas, però especialment en les situacions en les quals, segons el criteri dels serveis mèdics d'empresa, es preveja que el treballador puga reintegrar-se a la realització de les tasques del seu lloc de treball amb normalitat. S'analitzaran, en cada cas, les possibilitats reals d'aquestes accions d'adaptació, per a la qual cosa es consideraran les limitacions organitzatives, les conseqüències en el servei i les tasques fonamentals dels llocs de treball.  
Si l'adaptació de lloc o reubicació incloguera un canvi de residència laboral, es farà dins de la província on estiga aquesta, i en la vacant adequada més pròxima a la residència laboral que anteriorment tinguera el treballador/a. Llevat que s'acorde amb el treballador alguna opció diferent que interesse a les dues parts (província diferent o vacant en la mateixa província que no siga la més pròxima a la seua residència laboral).  
Si un agent obtinguera una declaració d'incapacitat permanent total sense haver sigut reubicat (o adaptat el seu lloc) segons els paràgrafs anteriors, abans d'aquesta declaració, i volguera continuar treballant en FGV, tindrà dret al reingrés en les condicions fixades en l'apartat 2 d'aquesta clàusula.  
En matèria de mobilitat interna voluntària, les possibilitats d'aquests agents estaran limitades per les seues condicions i capacitat, i podran concursar en els processos que es publiquen subjectes a tal limitació. En cas de trasllat, es mantindran les seues condicions salarials, si les del nou lloc en el seu conjunt foren més oneroses. En cas de canvi de categoria, se'ls aplicaran les condicions salarials de la nova.  
25.2. Protocol d'actuació per al personal que resulte «no apte» temporal en una prova de manteniment de les habilitacions durant el temps que passe entre la certificació de «no-aptitud» i l'avaluació següent. Sense perjudici del que disposa el punt anterior, per al personal que resulte «no apte» temporal en les proves de renovació de les habilitacions, durant el temps que transcórrega entre la certificació de «no-aptitud» i l'avaluació següent, de conformitat amb els terminis estipulats en l'apartat 7.4.C.7 de l'acord de desconvocatòria de la vaga de 22 de desembre de 2017 (tres mesos), se seguirà el procediment següent:  
  
Quan no siga possible l'adaptació del seu lloc, que serà l'acció prioritària, se'l reubicarà en un lloc adequat el més pròxim possible a la seua residència laboral, tenint en compte, a més dels requeriments del lloc, la seua trajectòria professional, els seus coneixements acadèmics i la seua experiència. En aquest sentit, si hi ha diverses opcions, es tindran en compte les preferències del treballador/a afectat.  
Si, en un termini de 24 hores després de la comunicació de no-aptitud a l'agent, no s'haguera pogut determinar el lloc on podria ser reubicat, serà acoblat, provisionalment, mentre es concreta on pot ser reubicat, en un lloc d'atenció al client en la residència laboral més pròxima a la que tinga atorgada, sempre que puga exercir aquest lloc d'acord amb la seua capacitat i aquesta residència siga una de les dotades de llocs d'atenció al client. Aquesta mateixa opció de ser reubicat en un lloc d'atenció al client serà possible sempre que no hi haja cap lloc pròxim a la seua residència laboral, en cas que el treballador afectat opte per això.  
  
En el supòsit regulat en aquesta clàusula, el treballador/a tindrà dret al fet que se li respecten els períodes de vacances que tinguera establits en la seua categoria d'origen, entenent que això només afectaria, si és el cas, a les de l'any en curs.  
En els supòsits regulats en aquesta clàusula, en cas de ser reubicat o acoblat l'agent en un lloc amb residència laboral situada en una població diferent a la de la residència laboral original del treballador/a, que diste de l'anterior més de quatre quilòmetres, segons el recorregut ferroviari, podrà, de conformitat amb les necessitats del servei, en cas que es requerisca que inicie i finalitze el servei en la nova residència laboral, abonar-se-li el que corresponga com si, conforme a les condicions de treball de la categoria de reubicació, haguera de prestar servei en aquesta residència, o bé determinar que inicie i finalitze el servei en la seua residència laboral d'origen.  
Igualment, durant aquest període conservarà, com fins a la data, els drets econòmics que s'estableixen en la clàusula 25.1 del present conveni per als casos de reubicació (salari inicial, antiguitat i complement de lloc de treball corresponents al seu lloc d'origen, en el cas que els mateixos conceptes del nou lloc foren íntegrament inferiors, d'acord amb la regulació establida en aquesta clàusula, i el complement personal d'antiguitat si en el lloc d'origen estiguera percebent-lo).  
  
25.3. Declaració d'incapacitat permanent total per a la professió habitual. Si un agent obtinguera una resolució administrativa dels òrgans competents de la Seguretat Social que declare la incapacitat permanent total per a la seua professió habitual o aquesta situació es reconeguera mitjançant un pronunciament judicial, FGV estarà obligada a reingressar l'agent en un termini màxim de tres (3) mesos des de la declaració administrativa d'aquella, sempre que el treballador ho sol·licite en el termini de quinze dies hàbils posteriors a la notificació. En aquests casos, el treballador/a percebrà únicament els emoluments propis del lloc que realment ocupe, d'acord amb les condicions següents:  
a) Si el treballador/a tinguera menys de 55 anys d'edat, el reingrés en un lloc de treball d'acord amb la seua capacitat psicofísica i coneixements es realitzarà a jornada completa.  
b) Si el treballador/a tinguera 55 anys o més en el moment de la declaració administrativa d'incapacitat permanent total per a la professió habitual, la contractació es realitzarà per la jornada laboral necessària perquè, si és el cas, sumant la retribució corresponent a aquesta i la prestació que percep el treballador de la Seguretat Social, s'aconseguisca la remuneració que percebia abans de la seua incapacitat.  
En cas de reingrés, es respectarà a l'agent el temps d'antiguitat que tinguera acreditat en FGV. Així mateix, les accions de reingrés tindran caràcter preferent a les derivades de mobilitat interna voluntària o ingressos en tràmit (incloses excedències).  
Els reingressos després d'incapacitat permanent total es faran dins de la província on tinga la residència laboral l'agent que el sol·licita, i en la vacant adequada més pròxima a la residència laboral que anteriorment tinguera el treballador/a. D'altra banda, si hi ha vacants en una província diferent de la de la residència laboral del treballador/a, també podran oferir-se-li aquestes i el treballador/a, en aquest cas, podrà declinar l'oferta. Llevat que s'acorde amb el treballador alguna opció diferent que interesse a les dues parts (província diferent o vacant en la mateixa província que no siga la més pròxima a la seua residència laboral).  
En els dos casos, els treballadors/ores podran optar per no reingressar i percebre, com a alternativa, una indemnització, garantida mitjançant una pòlissa asseguradora conforme a les escales següents:  
- Fins a 45 anys: 35.000 -  
- De 45 a 55 anys: 25.000 -  
- Més de 55 anys: 20.000 -  
La mateixa possibilitat podran exercir els treballadors/ores reingressats amb edats menors, a partir del moment en què complisquen 55 anys i fins als 60 anys d'edat. Si accepten aquest abonament, es considerarà extingida la relació laboral.  
Si, en el termini de deu anys a partir de la data de la resolució, el treballador/a recuperara la seua capacitat laboral, i així ho reconegueren els òrgans administratius de la Seguretat Social o una sentència judicial, i aquest/a tinguera una edat inferior a 60 anys, l'empresa procedirà al seu reingrés, si així ho sol·licitara aquell/a en el termini d'un mes des que li siga notificada la resolució o sentència. En aquest cas, el treballador haurà de reintegrar la indemnització percebuda en el seu moment per la seua incapacitat.  
Els drets establits en la present clàusula, excepte les indemnitzacions econòmiques, decauen, per a l'obtenció o durant l'exercici, per les causes següents:  
- Si la declaració d'incapacitat permanent total per a la professió habitual ha recaigut en un expedient incoat pel treballador/a afectat o el seu representant legal.  
- Realitzar el treballador qualsevol altra activitat amb dret a percepcions econòmiques de caràcter públic, llevat que legalment foren compatibles amb el treball en FGV.  
- Complir els requisits que al treballador li permeten accedir al seu dret a la jubilació sense minoració en la quantia de la pensió que li corresponguera per edat ordinària.  
- Reconeixement per l'INSS al treballador d'incapacitat permanent absoluta o gran invalidesa.  
- Rebutjar el treballador el lloc de treball oferit per al seu reingrés en FGV.  
25.4. Reorganització interna. A fi de reequilibrar les plantilles pels moviments derivats de les accions de reubicacions i/o reingressos, la direcció podrà dur a terme les accions que considere pertinents a fi de cobrir les vacants que es puguen produir per tals causes; entre aquestes, la utilització de concursos restringits als quals els agents puguen presentar-se de manera voluntària. Si s'utilitzen fórmules de caràcter temporal, aquestes s'hauran de normalitzar en un termini de 3 anys, excepte causa justificada.  
25.5. Participació de la representació dels treballadors/ores. En matèria d'adaptacions de llocs, reubicacions i reingressos, la representació sindical serà informada, a través dels comités de seguretat i salut, dels casos que es produïsquen i dels llocs que l'organització entenga que poden ocupar els afectats. Els delegats/ades de prevenció, de manera col·legiada, podran realitzar informes o proposar solucions alternatives.  
  
En el si dels comités de seguretat i salut, podran definir-se mesures procedimentals o criteris d'actuació relacionats amb aspectes preventius, en relació amb les actuacions que cal realitzar.  
25.6. Queda derogada la clàusula 26 del XII Conveni col·lectiu interprovincial.  
25.7. En el moment en què es revisen els aspectes relatius a la mobilitat interna voluntària dels treballadors/ores d'FGV, les parts signants es comprometen a negociar les condicions en què es duran a terme els concursos restringits als quals es fa esment en el punt 25.4 d'aquesta clàusula.  
  
  
CAPÍTOL VII  
Mesures de millora de la productivitat o l'eficiència  
  
26. Millora de la productivitat o l'eficiència  
26.1. Amb l'objectiu d'implementar mesures de millora de la productivitat o l'eficiència en FGV, i de conformitat amb el que estableix l'acord de desconvocatòria de vaga de 4 de febrer de 2019, les parts signants establiran l'1 d'abril de 2019 un calendari perquè, durant un període de cinc anys, es desenvolupen les següents taules de treball:  
  
a. Relació de llocs de treball. Es realitzaran reunions quinzenals per a negociar la relació de llocs de treball en les quals participaran responsables de la Direcció General de Sector Públic. S'obriran meses tècniques de negociació en les quals representants de les seccions sindicals amb presència en els comités d'empresa i de la direcció analitzen les circumstàncies de tots els col·lectius i es fixe la plantilla òptima.  
  
b. Normes reguladores de la mobilitat interna del personal, que actualitzen la norma de mobilitat interna perquè els processos guanyen agilitat, transparència, qualitat i resulten més eficients.  
c. Normes reguladores de la jornada del personal de conducció i circulació, en desplegament dels punts 3 i 6 de l'acord de desconvocatòria de vaga de 22 de desembre de 2017.  
d. Estructura salarial i accés als grups professionals de tècnics/tècniques i direcció mitjançant una regulació pactada d'aquests tendent a la transparència, l'equitat i el desenvolupament professional.  
e. Atenció al Client  
f. Actualització del text refós de la normativa laboral d'FGV.  
  
26.2. Igualment, i amb el mateix objectiu de millorar l'eficiència en FGV, la Direcció durà a terme les mesures següents:  
a) Realització d'un pla de formació en serveis estratègics d'FGV, que ajude a aconseguir:  
i. La millora de la funcionalitat.  
ii. La internalització de treballs.  
iii. La millora de l'índex de satisfacció de clients (ISC).  
iv. L'increment de viatgers.  
v. La reducció del frau.  
b) La introducció de noves tecnologies que permeten o faciliten la millora de l'eficiència a través de:  
i. La reducció del temps destinat a treballs rutinaris, susceptibles de ser mecanitzats.  
ii. La minoració dels temps de resposta.  
iii. La reducció del marge de fallada humana.  
c) L'impuls de mesures per a la igualtat efectiva entre dones i homes, en l'àmbit salarial i d'oportunitats.  
26.3. Queda derogada la disposició transitòria primera del XII Conveni col·lectiu interprovincial.  
  
  
CAPÍTOL VIII  
Formació  
  
27. Formació del personal  
27.1. El personal de conducció i de circulació tindrà 4 dies de formació cada any, que s'impartirà en les dates que es programen en els corresponents sistemes de distribució de jornada anual, que s'adaptaran de mutu acord, en aquest sentit, i s'escometrà, si escau, la reorganització d'aquests de manera que es possibilite l'atenció d'aquest compromís.  
  
En els programes de formació inicials i periòdics del personal de conducció, s'inclouran continguts referits als temps de conducció i les conseqüències de l'incompliment de la normativa aplicable en aquesta matèria.  
En els programes de formació de prevenció de riscos laborals inicials, periòdics i específics del personal de conducció i de circulació s'inclouran: recomanacions en matèria d'ergonomia i informació sobre aspectes preventius que cal tindre en compte davant del risc de conductes addictives en l'àmbit laboral i la seua incidència en la seguretat i salut dels treballadors.  
27.2. A qualsevol agent que haja de desplaçar-se per a rebre formació a una població diferent a la seua residència laboral, situada a més de quatre quilòmetres segons el recorregut ferroviari, s'abonarà el que corresponga com si es tractara d'haver de prestar el servei en la residència on s'impartisca la formació, i s'haguera d'iniciar i finalitzar jornada en la dependència a la qual es desplace.  
  
  
CAPÍTOL IX  
Salut laboral  
  
28. Moment de realització dels reconeixements mèdics i les proves psicofísiques per al manteniment de les habilitacions del personal de conducció i gestió de la circulació  
els reconeixements mèdics i les proves psicològiques de manteniment de les habilitacions es realitzaran en dia de treball representat gràficament a aquest efecte. A fi de que el personal realitze les proves en les condicions òptimes de descans adequat, no es faran tasques de conducció, circulació ni atenció al client. Aquest dia de treball podrà completar-se amb formació.  
Podran programar-se aquestes proves en un dia de descans, sempre que es compte amb l'acord del treballador/a. En aquest cas, es computaran com a treballades 7 hores i 30 minuts o el mòdul de jornada, si és el cas.  
En els dos casos, s'entendran incloses, si escau, totes les avaluacions que formen part d'un mateix procés de manteniment d'habilitacions, encara que s'hagen de realitzar en un altre moment. En aquest cas, aquestes avaluacions sempre s'efectuaran en descans.  
En el cas que l'agent, per a realitzar aquestes proves, s'haja de desplaçar a una població diferent a la de la seua residència laboral, situada a més de quatre quilòmetres segons el recorregut ferroviari, s'abonarà el que corresponga com si es tractara d'haver de prestar el servei en aquesta residència.  
Com a norma general, aquestes proves es realitzaran en la mateixa província. Si, excepcionalment, s'hagueren de realitzar en una altra província, es tindran en compte els desplaçaments que cal fer per a determinar l'hora de realització de les proves, a fi que el personal realitze les proves en les condicions òptimes de descans adequat.  
  
  
CAPÍTOL X  
Jubilació parcial  
  
29. Dret a la jubilació parcial  
els treballadors/ores d'FGV que complisquen els requisits establits legalment a cada moment tindran dret a accedir a la jubilació parcial amb contracte de relleu. Per a això, serà necessària l'oportuna autorització administrativa.  
  
  
CAPÍTOL XI  
Garantia jurídica del personal d'fgv i adequació del Reglament de faltes i sancions a la Llei 7/2018, de seguretat ferroviària  
  
30. Concurrència normativa i evitació de doble imposició  
amb la finalitat d'evitar situacions de doble imposició, si, amb motiu de l'exercici de l'activitat professional, tinguera lloc un accident o incident en què concorreguera, per al mateix subjecte i per idèntics fets, a més d'una responsabilitat disciplinària prevista en la normativa interna d'FGV, responsabilitat administrativa de conformitat amb la Llei 7/2018, de 26 de març, de la Generalitat, i sempre que no s'estime l'existència de dol, les sancions administratives que s'imposen, una vegada siguen fermes, seran per compte de l'empresa, de manera que aquesta renuncia al dret de repetició que li poguera correspondre contra el treballador/a.  
  
31. Adequació del reglament de faltes i sancions a la Llei 7/2018  
durant l'any 2019, es procedirà a l'adaptació del Reglament de faltes i sancions d'FGV a les previsions de la Llei 7/2018, de seguretat ferroviària, pels signants del conveni.  
Mentre es realitza aquesta adequació, prevaldran les previsions de la Llei de seguretat ferroviària davant del Reglament de faltes i sancions de l'XI Conveni col·lectiu interprovincial en els casos no previstos en aquest reglament i en la classificació de les faltes.   
  
32. Revisió del reglament de faltes i sancions  
les parts signants, dins del cronograma que s'establisca d'acord amb l'estipulat en la clàusula 26.1 d'aquest conveni, inclouran la data d'inici per a dur a terme la revisió del Reglament de faltes i sancions d'FGV.